张元干
九月一日与王季夷酌别为赋十六韵
黄鹄抟秋风，一举辄万里。
飞鸣蓬蒿间，燕雀徒为尔。
王郎志凌云，英妙良可喜。
片言只字奇，採掇殊未已。
乐从长者游，论事亦亹亹。
知我中原时，早与大门齿。
流落天南端，相过不相鄙。
乃翁四男儿，君盖处其季。
家世贤弟兄，自立要如是。
古学傥有成，终身保无愧。
陋哉斗筲人，惟见目前利。
茲焉入三吴，索诗饯行李。
何补仆马饥，聊复慰深意。
可同洪乔书，尽付浙江水。
今夕灯烛凉，便当茱菊醉。
畏途重语离，瓶卧莫遽起。